作者:宋自遜
標題:賀新郎
內容:靈鵲橋初就。記迢迢、重湖風浪，去年時候。歲月不留人易老，萬事茫茫宇宙。但獨對、西風搔首。巧拙豈關今夕事，奈痴兒、呆女流傳謬。添話柄，柳州柳。道人識破灰心久。只好風、涼月佳時，疏狂如舊。休笑雙星經歲別，人到中年已後。雲雨夢、可曾常有。雪藕調冰花燻茗，正梧桐、雨過新涼透。且隨分，一杯酒。